**ОБЩИНСКА ИЗБИРАТЕЛНА КОМИСИЯ ГР. СЕПТЕМВРИ**

**Град Септември, ул."Александър Стамболийски" № 37А**

**Тел. 03561/7770, GSM:0888587505 email: oik1329@cik.bg**

**ПРОТОКОЛ № 17/15.10.2015 г.**

**от заседание на ОИК гр. Септември**

 Днес 15.10.2015 г. в сградата на Община Септември, се проведе заседание на ОИК гр. Септември при следния дневен ред:

Разглеждане на жалба вх. № 75 от 15.10.2015 г., подадена от Радослав Илиев Марков кандидат за кмет на кметство село Лозен от местна коалиция.

На заседанието присъстват всички членове на ОИК Септември

Председател

Мануел Христов Манчев

Зам. председател

Стоян Венциславов Дамянов

Членове

1.Павлинка Станоева Церовска

2.Спаска Стефанова Дончева

3. Владимира Йорданова Бояджийска

4. Наташа Запрянова Шопова

Заседанието се ръководи от председателя на ОИК Септември Мануел Христов Манчев.

След като се констатира наличието на кворум за редовно провеждане на заседанието същото беше открито от председателя в 17:00 часа.

По точка единствена от дневния ред:

 В Общинска избирателна комисия е постъпила жалба, подадена от Радослав Илиев Марков, издигнат от местна коалиция „Петър Бошев за развитие на Община Септември” /по този начин се е индивидуализирал жалбоподателя в жалбата/ против Георги Никифоров Цанков – кандидат за кмет на с. Лозен от ПП БСП.

В жалбата са изнесени твърдения, че жалбоподателят е констатирал, че лицето Георги Никифоров Цанков пребивава с часове в сградата на кметството „видимо не по личен въпрос”. Изнесени са твърдения за проведен разговор между жалбоподателя и Цанков, в който последния го е информирал, че познава закона и „ако иска може да каже, че е дошъл до тоалетна”. Подчертава се факта, че Цанков е бил в стаята на финансиста и „наблюдавал през кметството” и този факт бил показателен според жалбоподателя, че престоят на Цанков не е бил по личен въпрос. В заключение се твърди, че тези действия на Цанков са ежедневни.

Не е конкретизирано кои норми на ИК са нарушени, като настоящата комисия счита, че това не е задължение на жалбоподателя. Не са изложени твърдения за провеждане на предизборна агитация в сградата на кметството на село Лозен.

Към жалбата не са приложени доказателства, не са посочени доказателства в жалбата и не е поискано събирането им.

В изпълнение на правомощията си ОИК Септември извърши проверка на място в сградата на Кметство Лозен. Същата беше посетена от Председателя Мануел Манчев и зам. Председателя Стоян Дамянов на 15.10.2015 г. в 12:55 часа. Около сградата нямаше никой. Самата сграда на кметството беше заключена. Видимо в сградата нямаше никой. До 13:15 часа на 15.10.2015 г. сградата на кметство село Лозен не беше отворена и не дойдоха служители на кметството и никакви други посетители.

Беше проведен телефонен разговор с Цанков и бяха изслушани неговите обяснения. Същият потвърди, че на 15.10.2015 г. е бил в сградата на кметство село Лозен по личен въпрос. Конкретизира, че е подал молба за издаване на удостоверение за наследници. Ходил е и в стаята на финансиста, за да заплати дължимата такса. След това е напуснал сградата на кметството. Уведоми, че и на 16.10.2015 г. ще трябва да посети сградата на кметството, за да получи искания документ. Заяви, че посещава сградата на кметството единствено по лични въпроси, които не са свързани с изборите, които ще се проведат.

 При гореизложената фактическа обстановка и след анализ на твърденията, фактите и доказателства, ОИК Септември, счита че жалбата е неоснователна по следните съображения:

В жалбата не са изложени конкретни твърдения за времето на престоя на Цанков в кметството и доказателства, които да ги потвърдят. Не са изложени и конкретни твърдения и доказателства, които да ги подкрепят за целта на престоя на Цанков в кметството /изложените такива в жалбата настоящата комисия счита за несъстоятелни/. Липсват твърдения за извършване на предизборна агитация от страна на Цанков в сградата на кметството.

При извършената проверка на място се оказа невъзможно събирането на допълнителни доказателства от страна на представителите на ОИК.

В разговора с Цанков същият изрично посочи и конкретен личен мотив за посещението му в сградата на кметството, което не е нарушение на ИК.

ОИК Септември, счита че подадената жалба не е конкретизирана и не съдържа твърдения за конкретни нарушения на ИК. По важното обаче е, че изложените в жалбата факти и обстоятелства не се доказаха по несъмнен и безусловен начин. Както бе посочено по-горе, в самата жалба липсват посочени доказателства, както и не е формулирано искане за събиране на такива. Твърденията на жалбоподателя не биха могли да бъдат ценени като доказателства, а и те не са ясни, точни и конкретни.

 Предвид изложеното и с единодушните гласове на всички присъстващи

 **Р Е Ш И:**

Оставя без уважение жалба вх. № 75 от 15.10.2015 г., подадена от Радослав Илиев Марков, издигнат от местна коалиция „Петър Бошев за развитие на Община Септември” против Георги Никифоров Цанков – кандидат за кмет на с. Лозен от ПП БСП.

 След приключването на въпросите от приетия дневен ред и тъй-като не се поставиха други въпроси за обсъждане, заседанието беше закрито в 18:30 часа.

Председател

Мануел Христов Манчев

Зам. председател

Стоян Венциславов Дамянов

Членове

1.Павлинка Станоева Церовска

2.Спаска Стефанова Дончева

3. Владимира Йорданова Бояджийска

4. Наташа Запрянова Шопова